上趙倅生辰詩
作者：韓駒
朝代：宋

paragraphs: 世運千齡遇，皇圖永紹休。
天方祚堯舜，家自產伊周。
戟路炎風轉，弧門喜氣浮。
九苞惟得鳳，三日已窺牛。
祖牒綿瓜瓞，親庭結冕旒。
朱轓資佐理，黄屋得分憂。
白賀才名遠，毛原德業優。
維城流雅詠，戲綵晢民謳。
暫出丞侯度，行歸炳帝猷。
職堪調玉鉉，名已覆金甌。
甲第開華旦，瓊筵盛薦羞。
寶釵分樂隊，珠玉萃賓游。
龜鶴齊稱壽，觥船遞獻酬。
後天長不老，仙袂拍浮丘。